stanford-oval/wikipedia huggingface dataset:
Felix Zenger
Footbag freestyle

Felix Zenger tutustui footbagharrastukseen Turussa lajin rantautuessa Suomeen. Omien sanojensa mukaan hän innostui lajista ystäviään enemmän ja alkoi harjoitella yksin.
Zenger on kilpaillut lajin suomenmestaruuskilpailuissa vuodesta 2002 ja voittanut vuosina 2003–2006 lajin SM-kultaa. Zenger on lisäksi osallistunut kolmesti lajin MM-kilpailuihin vuosina 2003–2006. MM-pronssille Zenger kipusi vuonna 2005 tuoden samalla Suomeen ensimmäisen freestylen mitalisijoituksen maailmanmestaruuskilpailuista. Vuonna 2005 Zenger sijoittui myös footbagin Euroopan mestaruuskilpailuissa pronssille. Zenger osallistui EM-kilpailuihin myös vuonna 2003.
Zenger on osallistunut myös muihin arvokisojen kilpailusarjoihin, kuten circle- eli rinki-, 3 trick combo- eli kolmen tempun yhdistelmä- ja shred-sarjoihin. Näistä sarjoista Zenger on saanut yhteensä neljä SM- ja kaksi MM-kultaa, kaksi MM-hopeaa sekä yhden SM-, yhden EM- ja yhden MM-pronssin.
Vuonna 2003 Zenger osallistui suomenmestaruuskilpailuihin myös verkkofootbagin aloittelijoiden nelinpelisarjassa sijoittuen parinsa Joona Koistisen kanssa kisassa kolmanneksi.
Musiikki

Zenger on soittanut pianoa vanhempiensa kannustamana lapsuudesta asti. Aluksi hänen lajinsa oli klassinen pianomusiikki, mutta Zengerin siirryttyä Turun musiikkiopistoon tulivat tilalle jazz- ja rytmimusiikki. Vuonna 2006 Zenger aloitti piano-opinnot Helsingin Pop & Jazz Konservatoriossa.
Musiikki > Beatboxaus

Zenger on aloittanut beatboxauksen harjoittelun noin 16-vuotiaana. Omien sanojensa mukaan Zenger ei ollut koskaan kuunnellut alan pohjoisamerikkalaisia pioneereja, vaan alkoi vain jossain vaiheessa jäljitellä erilaisten soitinten ääniä ja myöhemmin yhdistellä niitä. Ylipäätään Zenger on tutustunut hip hop -piireihin vasta beatboxingin myötä.
Yhdeksi beatboxaus-innostuksensa syyksi Zenger on arvioinut sen, että oli lapsena kiinnostunut rumpujen soitosta, muttei halunnut aloittaa toista soitinta pianon lisäksi. Omalla suulla äänien tuottaminen ei puolestaan vaatinut kalliiden välineiden hankintaa. Oman arvionsa mukaan Zenger hallitsee noin 1 000 erilaista ääntä tai niiden yhdistelmää.
Zenger on esiintynyt ja levyttänyt yhdessä monien artistien kanssa. Joukosta löytyy sekä hip hop -esiintyjiä, kuten DJ QBert, Paleface, Giant Robot ja Asa, että muiden musiikin alojen edustajia, kuten Pekka Kuusisto, Severi Pyysalo, Rajaton ja Kari Tapio. Zenger on myös ollut vakiovieras Don Johnson Big Bandin keikoilla ja esiintyy yhtyeen samannimisellä kolmannella albumilla. Vuonna 2007 Zenger valittiin Funk Awardseissa vuoden 2006 artistiksi. Samana vuonna Zengerin taidot saivat myös kansainvälistä näkyvyyttä, kun hän esiintyi osana Eurovision laulukilpailujen semifinaalin avausesitystä.
Zenger oli vakiojäsen vuonna 2008 esikoislevynsä julkaisseessa Iiro Rantala New Triossa, jonka muut jäsenet ovat Iiro Rantala ja Marzi Nyman. Yhteistyö Zengerin ja Rantalan välillä sai alkunsa, kun rap-artisti Paleface suositteli Rantalalle yhteistyötä Zengerin kanssa.
Vuonna 2010 Zenger esiintyi Pori Jazz -festivaaleilla N.E.R.D:in Pharrell Williamsin kutsuttua hänet yllättäen lavalle kesken yhtyeen esiintymisen. Williams kertoi yleisölle nähneensä Zengerin YouTube-videoita ja vaikuttuneensa tämän taidoista.
Zengerin ensimmäinen sooloalbumi, Won’t Say a Thing, julkaistiin omakustanteena 20. huhtikuuta 2011  ja sen on tuottanut Don Johnson Big Bandin Kari Saarilahti. Albumi nousi Suomen virallisen albumilistan sijalle 21. Omia kappaleita Zenger on työstänyt vuodesta 2007 lähtien. Keväällä 2011 Zenger esiintyi myös Summeri-ohjelmassa beatboxaamassa Oulun nuortenkahvilassa Bysiksessä.
Zenger beatboxausta on tilattu muun muassa Giorgio Armanin huulipunamainokseen. Vuonna 2015 Zenger esiintyi Indonesiassa usealla klubilla ja toimi järjestetyn beatbox-työpajan opettajana. Tuona aikana hän esiintyi myös indonesialaisen NET.-TV-kanavan aamushow'ssa yhdessä Art of Tree -yhtyeen kanssa.
Musiikki > Diskografia

Won’t Say a Thing (omakustanne, 2011)
Elmo (2008)
Physical Digital (2018)
Aiheesta muualla

Viralliset kotisivut (englanniksi)
Ylen Elävä arkisto: Felix Zengerin suusta soi rytmi
Georgi Koval

| Georgi Koval> Henkilötiedot |
| --- | --- |
Muut nimet:  Žorž Abramovitš Koval
Syntynyt: 25. joulukuuta 1913 Sioux City, Iowa, Yhdysvallat
Kuollut: 31. tammikuuta 2006 (92 vuotta) Moskova, Venäjä
Kansalaisuus:   Neuvostoliitto
Vakooja
Operaatiot:  Soluttautuminen Manhattan-projektiin
Kunniamerkit:  Venäjän federaation sankari
Joukko-osasto:  GRU
Georgi Abramovitš Koval (ven. Жорж (Георгий) Абрамович Коваль, 25. joulukuuta 1913 – 31. tammikuuta 2006), syntyjään Žorž Abramovitš Koval, oli neuvostoliittolainen tiedustelu-upseeri. Venäläisten lähteiden mukaan Kovalin soluttautuminen Manhattan-projektiin GRU-agenttina vähensi radikaalisti kehitysaikaa, jonka Venäjä tarvitsi ydinaseiden valmistamiseen.
Koval syntyi juutalaiseen maahanmuuttajaperheeseen Sioux Cityssä, Iowassa, Yhdysvalloissa. Kasvettuaan täysi-ikäiseksi hän matkusti pian Neuvostoliittoon Juutalaisten autonomiselle alueelle lähelle Kiinan rajaa. Siellä Koval värvättiin paikalliseen tiedusteluorganisaatioon, GRU:hun, jossa hänet koulutettiin ja nimettiin koodinimellä Delmar. Hän palasi Yhdysvaltoihin vuonna 1940 ja siirtyi siellä armeijaan kolme vuotta myöhemmin. Koval työskenteli ydinvoimaan erikoistuneissa tukimuslaboratorioissa, joista hän luovutti Venäjän hallinnon mukaan informaatiota Neuvostoliitolle. Tiedot käsittelivät valmistusmenetelmiä, Yhdysvaltojen ydinaseiden tuotantopisteiden sijainteja sekä poloniumin, plutoniumin ja uraanin osuuksia yhdysvaltalaisissa ydinaseissa. Sodan jälkeen Koval lähti lomailemaan Eurooppaan, mutta ei koskaan palannut takaisin Yhdysvaltoihin. Vuonna 2007 Venäjän presidentti Vladimir Putin palkitsi Kovalin postuumisti Venäjän federaation sankari -arvonimellä hänen "rohkeudestaan ja sankarillisuudestaan suorittaessaan erityistä tehtävää."
Gabonin kansalliskirjasto

| Gabonin kansalliskirjasto> Bibliothèque nationale du Gabon |
| --- | --- |
Osoite:  C.P. 1188, Libreville, Gabon
 
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Gabonin kansalliskirjasto (ransk. Bibliothèque nationale du Gabon; engl. National Library of Gabon) on Gabonin pääkaupungissa Librevillessä toimiva kansalliskirjasto. Se on perustettu marraskuussa 1969. Kansalliskirjastolla on ollut vapaakappaleoikeus vuodesta 1971 ja se on painotuoteiden ISBN-/ISSN-numeroinnista vastaava taho maassaan. Kansalliskirjasto on hallinnollisesti Gabonin kansallisarkiston, kansalliskirjaston ja dokumentoinnin hallinnon (ransk. Direction générale des Archives nationales, de la Bibliothèque nationale et de la Documentation gabonaise, DGABD) alainen yksikkö. Kansalliskirjastolla ja sitä valvovalla hallinnolla on sama postiosoite.
YK:n erityisjärjestö Unescon mukaan Madagaskarin aikuisväestöstä (yli 15-vuotiaat) lukutaitoisia oli 88,5 prosenttia (vuonna 2012).
Aiheesta muualla

Marcel Lajeunesse & Henri Sène (2004) Legislation for library and information services in French-speaking Africa revisited. (Abstrakti; The International Information & Library Review, 36 (4), Dec. 2004, pp. 367-380) (englanniksi) (sciencedirect.com)
Gemini Suite Live

| Gemini Suite Live Deep Purple |
| --- | --- | --- |

Livealbumin tiedot
 Äänitetty : 17. syyskuuta 1970
 Julkaistu: 1993
 Tyylilaji: klassinen musiikki, rock
 Levy-yhtiö: RPM, Purple
Deep Purplen muut livealbumit
| In the Absence of Pink 1991 | Gemini Suite Live 1993 | Come Hell or High Water 1994 |
Gemini Suite Live on Deep Purplen klassisen musiikin ja rockin yhdistävä liveäänite. Se on taltioitu syyskuussa 1970 Royal Festival Hallissa Lontoossa yhdessä Light Music Society-orkesterin kanssa, jota johti Malcolm Arnold. Teos on jaettu kolmeen osaan, joissa jokaisella yhtyeen jäsenellä on oma osuus orkesterin kanssa. Albumi julkaistiin vasta yli 20 vuotta esityksen jälkeen.
Kappaleet

First Movement: Guitar, Voice – 17.23
Second Movement: Organ, Bass – 10.19
Third Movement: Drums, Finale – 16.52
Muusikot

Ian Gillan – laulu
Ritchie Blackmore – kitara
Roger Glover – basso
Jon Lord – urut
Ian Paice – rummut
+
Light Music Society Orchestra -orkesteri, kapellimestarinaan Malcolm Arnold
Geography Markup Language

Geography Markup Language (lyh. GML) on XML-kielioppi paikkatietokohteiden mallintamiseksi ja tiedonsiirtoon tietoverkon yli. GML on standardoitu OGC:n ja ISO:n toimesta.
Aiheesta muualla

Open Geospatial Consortium Inc., 2007. OpenGIS® Geography Markup Language (GML) Encoding Standard, Version 3.2.1, OGC 07-036,  Clemens Portele (ed.)
ISO 19136:2007. Geographic information -- Geography Markup Language (GML).
Giussano-luokka

| Giussano-luokka |
| --- | --- |
 Kaaviokuva luokan aluksesta

Tekniset tiedot
Uppouma:  5 191 t (standardi) 6 953 t (kuormattu)
Pituus:  169,3 m (kokonaispituus)
Leveys:  15,5 m
Syväys:  5,1 m
Koneteho:  95 000 hv (71 MW)
Nopeus:  37 solmua (69 km/h)
Miehistöä:  507
Aseistus
Meritorjunta:  8 × 152 mm/L53 tykkiä kaksoistorneissa 6 × 100 mm/L47 tykkiä kaksoistorneissa 4 × 533 mm torpedoputkea 2 × CANT 25AR -lentokonetta
Ilmatorjunta:  8 × 37 mm/L53 ilmatorjuntatykkiä 8 × 13,2 mm ilmatorjuntakonekivääriä
Giussano-luokka oli Italian laivaston neljän 1928–1932 valmistetun kevyen risteilijän muodostama alusluokka toisessa maailmansodassa. Luokka muodosti ensimmäisen alaluokan niin sanotuista Condottieri-luokista, joihin kuuluvat alukset nimettiin keskiaikaisten ja renessanssin italialaisten sotapäällikköjen, kondottieerien mukaan.
Taustaa

Ranska hankki vuosina 1923–1926 Chacal-luokan 2 100 tonnin hävittäjiä (ransk. contre-torpilleur), joiden pääaseina oli viisi 130 mm tykkiä. Tämä pakotti Italian kuninkaallisen laivaston aloittamaan vastaavien alusten hankinnan. Toimenpiteinä olivat suurten Navigatori-luokan hävittäjien sekä suurehkon tiedusteluristeilijäluokan hankinta. Risteilijäluokassa asetettiin pääpaino nopeudelle ja raskaalle aseistukselle, jolloin alusten suoja jäi heikoksi.
Suunnittelu

Alusten runko oli sekoitus erilaisia valmistustekniikoita. Rungot olivat rakenteellisesti suhteellisen heikkoja ja niissä oli hävittäjätyyppinen, lähes kolmanneksen aluksesta kattanut korotettu etukansi.
Alukset

| Nimi | Telakka | Kölinlasku | Vesille | Valmis | Kohtalo |
| --- | --- | --- | --- | --- | --- |
| RN Alberto di Giussano | Ansaldo, Genova | 29. maaliskuuta 1928 | 27. huhtikuuta 1930 | 5. helmikuuta 1931 | upotettu 13. joulukuuta 1941 |
| RN Alberico da Barbiano | Ansaldo | 16. huhtikuuta 1928 | 23. elokuuta 1930 | 9. kesäkuuta 1931 | upotettu 13. joulukuuta 1941 |
| RN Bartolomeo Colleoni | Ansaldo | 21. kesäkuuta 1928 | 21. joulukuuta 1930 | 10. helmikuuta 1931 | upotettu 19. heinäkuuta 1940 |
| RN Giovanni dalle Bande Nere | Regio Cantiere di Castellammare di Stabia, Castellammare di Stabia | 31. lokakuuta 1928 | 27. huhtikuuta 1930 | huhtikuu 1932 | upotettu 1. huhtikuuta 1942 |
Free Radical Design

| Free Radical Design |
| --- | --- |
Perustettu:  1999, 2021
Perustaja:  David Doak, Karl Hilton, Steve Ellis
Lakkautettu:  2008, 2014 (Crytek UK), 2023
Kotipaikka:  Nottingham, Englanti
Toimiala:  videopeliteollisuus
Tuotteet:  videopelit
Omistaja:  Deep Silver Crytek
Infobox OKVirheellinen NIMI-arvo: 
Free Radical Design oli Nottinghamissa, Englannissa sijaitseva videopelien kehittäjä.
Yhtiö tuli tunnetuksi muun muassa TimeSplitters-pelisarjan kehittäjänä. TimeSplitters 2 -peliä on sanottu aikansa parhaaksi ammuntapeliksi.
Yhtiö joutui konkurssiin Haze-pelinsä myötä, jolloin saksalainen Crytek osti yhtiön ja nimesi sen uudelleen Crytek UK:ksi.
Vuonna 2014 Crytek myi yhtiön Deep Silver -yhtiölle, joka on nykyään osa ennen Koch Mediana tunnettua Plaionia ja Embracer Groupia. Vanha studio suljettiin ja Dambuster Studios perustettiin. Uutena yhtiönä yhtiö julkaisi pelin Homefront: The Revolution. Vuonna 2021 Plaion perusti Free Radical Designin uudelleen työstämään uutta osaa Timesplitters-pelisarjaan. Vuonna 2023 Free Radical Design suljettiin osana emoyhtiö Embracer Groupin kulunsäästöohjelmaa, jossa irtisanottin satoja henkilöitä ja lopetettiin useita peliprojekteja.
Pelit > Free Radical Design

TimeSplitters -pelisarja
TimeSplitters (2000)
TimeSplitters 2 (2002)
TimeSplitters Future Perfect (2005)
Second Sight (2004)
Haze (2008)
Pelit > Crytek UK

Crysis 2 (2011)
Crysis Xbox 360:lle ja PlayStation 3:lle (2011)
Crysis 3 (2013)
Warface (2014)
Aiheesta muualla

Profiili MobyGamesissä (englanniksi)
Gloria Coates

Gloria Coates (10. lokakuuta 1933 Wausau, Wisconsin – 19. elokuuta 2023 München, Saksa) oli yhdysvaltalainen säveltäjä. Hän aloitti säveltämisen varhaisella iällä ja voitti kansallisen sävellyskilpailun 14-vuotiaana. Hän opiskeli Louisianan osavaltionyliopistossa ja Columbian yliopistossa.
Coates asui Euroopassa vuodesta 1969. Hän työskenteli Saksassa ja omistautui ensisijaisesti sävellystyölleen. Hänen läpimurtonsa oli teoksen Music on Open Strings (1973) kantaesitys vuonna 1978. Hänen tuotantoonsa kuuluu muun muassa sinfonioita ja jousikvartettoja. Hän luennoi Harvardin yliopistossa. Coates katsoi saaneensa merkittäviä vaikutteita Aleksandr Tšerepninilta ja Otto Lueningilta.
Gérard Lopez

Gérard Lopez (s. 27. joulukuuta 1971) on luxemburgilais-espanjalainen yrittäjä ja liikemies. Hän on Eric Luxin ohella Genii Capitalin perustajaosakas ja toimii yhtiön puheenjohtajana. Hän toimi myös puheenjohtajana Formula 1-talli Lotus F1 Team -tallissa. Vuonna 2014 Lopez nousi Lotus-tallin tallipäälliköksi kun Éric Boullier siirtyi McLarenin tallipäälliköksi.
Gabonintöpösieppo

| Gabonintöpösieppo> Uhanalaisuusluokitus |
| --- | --- |
 Elinvoimainen  
  
Tieteellinen luokittelu
Kunta::  Eläinkunta Animalia
Pääjakso::  Selkäjänteiset Chordata
Luokka::  Linnut Aves
Lahko::  Varpuslinnut Passeriformes
Heimo::  Afrikansiepot Platysteiridae
Suku::  Töpösiepot Batis
Laji::  minima
Kaksiosainen nimi
 Batis minima  (Verreaux & Verreaux, 1855) 
Katso myös
   Gabonintöpösieppo Wikispeciesissä  
Infobox OKNimi-testi OKIUCN-testi OK: 
Gabonintöpösieppo (Batis minima) on afrikansieppojen heimoon kuuluva varpuslintu.
Levinneisyys

Gabonintöpösieppoa tavataan Kamerunissa, Keski-Afrikan tasavallassa, Päiväntasaajan Guineassa ja Gabonissa. Laji on luokiteltu elinvoimaiseksi, koska sen levinneisyys on laaja ja vaikka kannan koko on pienenemässä, vähenemisen vauhti on pieni.
Elintavat

Gabonintöpösieppo elää alankometsissä ja sitä tavataan 800 metrin korkeuteen asti. Se välttää avoimia alueita. Ravinnokseen gabonintöpösieppo käyttää niveljalkaisia, erityisesti kovakuoriaisia, mutta myös pistiäisiä ja hämähäkkejä.
Gotham Awards

Gotham Independent Film Award on yhdysvaltalainen elokuvapalkinto, joka jaetaan vuosittain independent-elokuvien tekijöille New Yorkissa pidettävässä gaalassa. Se on jaettu vuodesta 1991 lähtien.
Aiheesta muualla

Virallinen sivusto (Arkistoitu – Internet Archive) (englanniksi)
Gotham Awards Internet Movie Databasessa (IMDb.com) (englanniksi)
Gerli Padar

| Gerli Padar |
| --- | --- |

Henkilötiedot
Syntynyt: 6. marraskuuta 1979 Haljala, Viron SNT
Muusikko
Laulukielet:  englanti
Tyylilajit:  pop
  [ Muokkaa Wikidatassa ] [ ohje ]  
Gerli Padar (s. 6. marraskuuta 1979 Haljala, Viron SNT) on virolainen laulaja. Gerli on vuoden 2001 Euroviisut voittaneen Tanel Padarin sisko. Padar osallistui vuoden 2007 Euroviisuihin laululla "Partners in Crime", mutta ei päässyt finaaliin.
Kullavere jõgi

| Kullavere jõgi |
| --- | --- |
 Joki Vooren kylässä
Maat:  Viro
Maakunnat:  Jõgevamaa, Tartumaa
Kunnat:  Jõgeva, Mustvee, Peipsiääre
Vesistöalue ja valuma-alueen tietoja
Päävesistöalue:  Narvanjoen vesistöalue
Valuma-alue:  Kullavere jõen valuma-alue
Pinta-ala:  629,3 km²  
Pääuoman osuudet:  Tõikvere kraav→ Kullavere jõgi→ Omedu jõgi
Joen uoman kohteita
Alkulähde:  Sadala
 :  57.8233°N, 27.2044°E
Laskupaikka:  Peipsijärvi, Omedun kylä
 :  57.8225°N, 27.3605°E
Läpivirtausjärvet:  Vaiatu järv, Voore paisjärv, Voore ökopaisjärv, Veia paisjärv
Esteet:  padot patojärvissä
Sivu-uomat:  Karusilma oja, Tarakvere jõgi, Kääpa jõgi
Taajamat:  Sadala, Vaiatu, Tõikvere, Voore
Mittaustietoja
Lähdekorkeus:  99 m  mpy. 
Laskukorkeus:  30 m  mpy. 
Korkeusero:  69 m
Pituus:  52,9 km  
Kaltevuus:  1,3 m/km
Keskivirtaama:  2,5 – 3 m³/s  
Muuta
Muualla:  Wikimedia Commons
Kullavere jõgi (myös Roela jõgi, Kauro jõgi ) on 53 kilometriä pitkä joki Virossa Jõgevamaalla ja Tartumaalla pääasiassa Peipsiäären kunnassa, joka laskee Peipsijärven pohjoisosan länsirantaan. Järveen laskee uoma, jota kutsutaan toisella nimellään Omedu jõgi. Se muodostuu, kun jokihaarat Kullavere jõgi ja Kääpa jõgi yhtyvät kuusi kilometriä ennen joensuuta. Vaikka Kääpa jõen valuma-alue on laajempi, pidetään Kullaveren haaraa valuma-alueen pääuomana.
Joen kulku

Joki alkaa Jõgevamaalla Sadalan kauppalasta pienenä suoraksi kaivettuna johto-ojana eli kraavina. Se sijaitsee Vooremaalla, joka kohoaa hieman Kaakkois-Viron tasangon yläpuolelle. Joena alajuoksu painuu Alutagusen alangolle, joka reunustaa Peipsijärven pohjoispäätä. Vooremaalla joki virtaa maaston painanteissa laajojen peltoaukeiden keskellä. Sellaisia ovat alussa Koimlan-, Sadala-Rääbiksen- ja Vaiatun laaksot. Täällä siihen yhtyvät Rajaoja ja Mõistu oja. Jokilaakso kapenee Vaiatun kylässä ja täällä joki ylittää korkean kynnyksen. Sen taakse on padottu Vaiatu järv. Sitten joki ohittaa Tõikveren kylän ja Rääbiksen ja ylittää Kalliveren soon. Täällä siihen yhtyy Karusilma oja ja Imukvere oja. Vooressa on joelle muodostettu kaksikin patojärveä: Voore paisjärv ja Voore ökopaisjärv. Vooren lähellä joki mutkittelee jyrkästi ja pujahtaa Roela vooren ja Vassavere mäen välistä noin kolme kilometriä pitkään rotkoon. Vuoren rinteet ovat täällä metsäiset ja jyrkkärinteiset. Joen pääsuunta vaihtuu nyt äkisti kaakosta kohti koillista. Joen mutkien muodostamilla niemillä yhdellä on kukkula, jolla on sijainnut tuhatluvulla Roelan muinaislinna. Veian kylässä joki virtaa tulvaniityllä ja siellä sijaitsee Veia paisjärv. Neljän kilometrin päästä joki ohittaa Ruskaveren kylän ja täällä siihen yhtyy vasemmalta puolelta Tarakvere jõgi. Kullavere jõgi saapuu Peipsijärven rannikkovyöhykkeellä suurelle metsäalueelle. Täällä joki kaartelee loivasti ja kääntyy taas itäkaakkoon. Metsakülassa joen pohjoispuolella ja sen rinnalla kulkee suuren kalankasvattamon kanavia ja altaita. Niiden alapäähän yhtyy etelästä virtaava suurin sivujoki Kääpa jõgi. Kulleveren joensuu on Peipsijärvellä on Kasepäässä ja Omedussa kääntynyt rannan suuntaiseksi, koska joen ja järven väliin on muodostunut kilometrin pituinen ja 100–200 metriä leveä hiekkakannas.
Joen nimi ja historiaa

Joella on useita vielä hiljattain käytettyjä nimityksiä kuten Roela jõgi ja Kauro jõgi. Lisäksi joen yläjuoksua kutsutaan myös Tõikvere kraaviksi tai Veriojaksi. Tunnetumpaa on, että joen viimeinen kuusikilometrinen osuus, jossa virtaa sekä Kullaveren että sivujoen Kääpan vettä, kutsutaan nimellä Omedo- tai Omedu jõeksi.
Vanhassa kartassa vuodelta 1684 joen alajuoksu näyttäisi olevan Kääpan niminen. Kullaveren haara on kartassa piirretty kapeammalla viivalla, mikä viittaisi siihen, että Kääpan haara olisi tuolloin pidetty pääuomana. Toisaalta kartan mukaan Kullavere jõen alajuoksu toimi silloin lääninrajana luoteeseen päin.
Valuma-alue, suvu-uomia ja järviä > Valuma-alue

Joen valuma-alueen pinta-ala on 629 neliökilometriä (km²). Koska jokiverkostolla on kaksi päähaaraa, jotka yhtyvät kuusi kilometriä ennen joensuuta, voidaan niiden valuma-alueiden pinta-alat ilmoittaa erikseen. Kääpa jõen valuma-alueen pinta-ala on 373 km² ja jos Kullavere jõelle annetaan loput, tulee sen pinta-alaksi 256 km².
Joen valuma-alueen eteläpuoli rajautuu Peipsijärven puolella Alatskivi jõen valuma-alueeseen ja lännempänä etelässä Emajoen sivuhaarojen kuten esimerkiksi Kargaja jõen ja Amme jõen valuma-alueisiin. Länsipuolella Emajoen pohjoisesta tuleva pitkä Pedja jõen sivuhaara alkaa Pandiveren ylängöltä. Valuma-alueen pohjoisraja vastaa siellä virtaavaan Mustvee jõen valuma-alueeseen.
Valuma-alue, suvu-uomia ja järviä > Sivu-uomia

Kullaveren suurimpia sivuhaaroja on lueteltu seuraavassa taulukossa. Niistä vain Kääpa jõgi on Kullaveren veroinen joki.
| yhtyy Kullavere jõgeen (km suusta) | Nimi | Pituus (km) | Valuma-alue (km²) | Lähde |
| --- | --- | --- | --- | --- |
| 2 | Lümati oja | 3 | 12 |  |
| 6 | Kääpa jõgi | 50 | 373 |  |
| 14 | Meti kraav | 3 | 3 |  |
| 16 | Tarakvere jõgi | 13 | 60 |  |
| 25 | Vassevere oja | 4 | 6 |  |
| 36 | Imukvere oja | 9 | 19 |  |
| 37 | Karusilma oja | 13 | 30 |  |
| 39 | Härjaoja | 4 | 4 |  |
| 43 | Mõistu oja | 5 | 6 |  |
|  | Rajaoja | 3 | 4 |  |
Valuma-alue, suvu-uomia ja järviä > Järviä

Kulleveren jõen valuma-alueella ei ole merkittävästi järviä. Itse pääuomassa on neljä patojärveä. Yläjuokuslta lueteltuna ne ovat Vaiatu järv, vierekkäiset Voore paisjärv ja Voore ökopaisjärv sekä Veia paisjärv. Joen alajuoksulla sijaitsee pieni Eerese järv, jonka laskuoja on samalla suon kuivatusoja. Kääpa jõen valuma-alueella on järviä enemmän. Joen keskijuoksulla sijaitsee kolmen järven ryhmä. Siinä ovat Papijärv, Jõemõisa järv ja Kaiu järv kiinni toisissaan. Niistä hieman kaempana sijaitsevat Särgjärv ja Saare järv, jonka laskuoja yhtyy Kääpan sivujokeen Uhmardu jõgeen. Kääpan pääuomaan on padottu Alajõe paisjärv ja Kose järv. Kääpa jõen alajuoksulla sijaitsee pieni Ruskavere järv.
Huomautuksia

1 2 3  Kohteen ympäristön kasvillisuutta, asutusta ja nimistöä on tarkistettu Internetin Google-, Bing- tai Yandex-karttapalvelusta käyttäen järven koordinaatteja.
Aiheesta muualla

Kuvia tai muita tiedostoja aiheesta Kullavere jõgi Wikimedia Commonsissa
Kääpa jõgi (lähde: A. Järvekülg. Eesti jõed. Tartu, 2001), eestigiid.ee
Gujarat Vidyapith

Gujarat Vidyapithin portti
Gujarat Vidyapith on Intian Gujaratissa sijaitseva yliopisto, jonka Mahatma Gandhi perusti Ahmedabadiin vuonna 1920. Sen opetusohjelmiin sisältyy gandhilaisen filosofian noudattaminen, minkä osalta opiskelijoiden odotetaan sitoutuvan väkivallattomuuteen, tasa-arvoon ja työn arvostamiseen. Yliopisto tarjoaa myös ammatillista koulutusta, jota se pitää yhtä tärkeänä kuin sivistystä. Perustamisensa aikaan se oli maansa ensimmäisiä suuria opetuskeskuksia, joissa opetettiin indologiaa, vertailevaa uskontotiedettä, kieliä, kirjallisuutta ja arkeologiaa.
Yliopisto joutui 1960-luvulla mukautumaan Intian koulutuksesta vastaavan säätelyviranomaisen vaatimuksiin, jonka vuoksi muun muassa maanviljelykoulutus poistettiin opinto-ohjelmasta. Oppilaitos on kuitenkin pyrkinyt palauttamaan entisiä perinteitään. Koulutuksen yhteydessä opiskelijoiden tulee osana koulutusohjelmaansa vierailla huono-osaisissa kylissä ja miettiä gandhilaisia ratkaisuja niiden ongelmiin. Gujarat Vidyapith on vuodesta 2011 alkaen tarjonnut ulkomaalaisille opiskelijoille neljän kuukauden mittaista kurssia, jonka tarkoituksena on opettaa gandhilaisia periaatteita.
Aiheesta muualla

Kuvia tai muita tiedostoja aiheesta Gujarat Vidyapith Wikimedia Commonsissa
Gujarat Vidyapithin verkkosivut
Gynosentrismi

Gynosentrismi (Kreik, gyno-, "Naaras, nainen") on käytäntö, tietoisuus tai muu tapa, joka asettaa naisen tai feminiiniset tekijät maailmankuvan, kulttuurin ja historian keskipisteeseen. Läheinen adjektiivi on gynosentrinen, ja gynosentrismin vastakohta on puolestaan androsentrismi.
Gujaratit

| Gujaratit |
| --- | --- |
Väkiluku:  60 000 000 (arvio)
Asuinalueet:   Intia 55 492 554  Pakistan 3 500 000  Yhdysvallat 500 000–1 700 000  Britannia 600 000  Kenia 285 000  Kanada 122 460  Australia 52 888  Oman 34 900  Portugali 30 000  Uusi-Seelanti 26 622  Suomi 263
Kielet:  gudžarati
Uskonnot:  hindulaisuus, islam, kristinusko, jainalaisuus, buddhalaisuus
Gudžaratit ovat intialainen etninen ryhmä, jotka puhuvat gudžaratin kieltä. He asuvat enimmäkseen Gujaratin osavaltiossa Intiassa, mutta gujaratiyhteisöjä elää ympäri maailmaa. Gudžarateista löytyy merkittäviä yrittäjiä ja teollisuudenharjoittajia sekä vapaustaistelijoita, kuten Mahatma Gandhi. Gudžaratit ovat pääosin hinduja.